‘ভুতুড়ে ভোটার’ আবহে ‘এক ভোটার এক এপিক’ করার পদক্ষেপ নেবে কমিশন

নয়াদিল্লি:  ভুতুড়ে ভোটার কার্ড (Voter Card Issue) নিয়ে রাজ্য রাজনীতিতে চাঞ্চল্য। একই এপিক নাম্বারে (Epic Number) রাজ্যে দুই জায়গায় রয়েছে ভোটারের নাম। এই নিয়ে সুর তুলে সরব হয়েছেন তৃণমূল সুপ্রিমো মমতা বন্দ্যোপাধ্যায় (Mamata Banerjee)। কমিশনকে (Election Commission) চ্যালেঞ্জের মুখে ফেলেছে বাংলার শাসকদল। এবার ভোটার কার্ডের নম্বরের সঙ্গে আধার সংযোগ বা লিঙ্ক করা নিয়ে পদক্ষেপ করা হবে বলে জানিয়ে দিল নির্বাচন কমিশন।

মঙ্গলবার কমিশন জানিয়েছে ইতিমধ্যেই আধার কর্তৃপক্ষের সঙ্গে কথা হয়েছে। শীঘ্রই এই কাজের জন্য আধার কার্ডের প্রযুক্তিবিদদের সঙ্গে কমিশনের আধিকারিকেরা বৈঠকে বসবেন। শুধুমাত্র সংযোগের কাজ হবে তা নয়, আধারের সঙ্গে ভোটার কার্ডেও প্রযুক্তিগতভাবে কাজ করবে তারা। ভোটার কার্ডের সঙ্গে আধার কার্ডের সংযুক্তিকরণ নিয়ে মঙ্গলবার দিল্লির নির্বাচন সদনে বৈঠকে বসে জাতীয় নির্বাচন কমিশন।

আরও পড়ুন: ভারতে বিল গেটস, সংসদে সাক্ষাৎ করলেন নাড্ডা ও অশ্বিনী বৈষ্ণবের সঙ্গে

বৈঠকে উপস্থিত ছিলেন মুখ্য নির্বাচন কমিশনার জ্ঞানেশ কুমার, নির্বাচন কমিশনার সুখবীর সিং সান্ধু, বিবেক যোশী, কেন্দ্রীয় স্বরাষ্টসচিব, আধার কমিশনের সিইও, সংসদ বিষয়ক মন্ত্রকের সচিব, কেন্দ্রীয় আইন সচিব, ইউআইডিএআই-এর সিইও।

ভুতুড়ে ভোটারের আহবে কমিশনের বয়ান, এক ব্যক্তি-এক আধারের মতো সচিত্র ভোটার কার্ডের এপিক নম্বরও একটি থাকবে, এমন পদক্ষেপ করা হবে। এক ভোটার এক এপিক করার দিকেই এগোচ্ছে কমিশন।

নেতাজি ইন্ডোরে মুখ্যমন্ত্রী মমতা বন্দ্যোপাধ্যায় ভুতুড়ে ভোটার ইস্যুতে সরব হন। তার পরেই নেত্রীর নির্দেশ মতো ভুতুড়ে ভোটার খুঁজতে ঝাঁপিয়ে পড়েন জেলা নেতৃত্বরা। সন্ধানও মেলে। গত ৬ মার্চ রাজ্যের শাসকদল রাজ্য নির্বাচন কমিশনে গিয়ে ভোটার কার্ডে ‘ইউনিক আইডি’ চালুর দাবি জানিয়ে এসেছে। রাজ্যের শাসকদলের অভিযোগ, আগে ভোটার কার্ডে বিধানসভা এবং লোকসভা কেন্দ্রের কথা উল্লেখ থাকত। কিন্তু নয়া প্রক্রিয়ায় সেটি থাকে না। এখানেই চক্রান্তের গন্ধ পাচ্ছেন তারা।

উল্লেখ্য, ২০২৩ সালে আধারের সঙ্গে ভোটার সংযুক্তি নিয়ে সুপ্রিম কোর্টে মামলা দায়ের হয়। সেখানের আদালতের অভিমত ছিল, আধারের সঙ্গে ভোটার সংযোগ বাধ্যতামূলক নয়। কমিশন জানিয়েছে, এখন দেশে ভোটার সংখ্যা ১০০ কোটির কাছাকাছি। ২০২৩ সালে সারা দেশ জুড়ে ৬৬ কোটি ২৩ লক্ষ আধার কার্ডের নম্বর ভোটার কার্ডের সঙ্গে যুক্ত হয়েছে। এ বার সব ভোটার কার্ডের সঙ্গে আধার জোড়ার পদক্ষেপ নেবে কমিশন।

দেখুন অন্য খবর: